  Анжелика Тихонова корреспондент «Удмурт нылкышно кенеш» огазеяськонэн радъям «Удмурт нылпилы — удмурт выжыкыл» вожвылъяськонэ пыриськем семьяосты пусйизы «Табань-клублэн» пумиськоназ. Ужрад 6-тӥ оштолэзе элькунысь Калыкъёслэн эшъяськон юртазы ортчиз. Со сярысь ивортэ «Удмуртия» агентстволэн корреспондентэз. «Табань-клублэн» таиз пумиськонэз аспӧртэмлыко пӧрмиз. Ужрадэ нырысьсэ ӧтчазы егит семьяосты — интернет пыр радъям «Удмурт нылпилы — удмурт выжыкыл» конкурсэ пыриськисьёсты. Соосты синпель кузымъёсын но дипломъёсын данъязы. Тодэ вайытом, 927 куара люказ но нырысетӥ инты басьтӥз Пичи Пурга ёросысь Эгра гуртысь Семёновъёслэн семьязы. Соос «Курка, ӵӧж но мукетъёс» выжыкылэз лыдӟизы. Видеовозьматонэ Лилия но Юрий песянай-песятайзы, Настя кензы но Дима но Платон нунокъёссы пыриськизы. Гожтӥз пиналъёслэн атайзы — Евгений. Нош выжыкылэз лыдӟиз Лилия песянайзы. Семёновъёслэн нылпиоссы удмурт выжыкылъёсты ярато                                             Фото: Григорий Фомин © udmurt.media «Выжыкылъёс удмурт лыдӟисько. Ӟучсэ но ас кылын берыктыса удмурт сямен ик, удмурт кылэз яратӥськом, дышетӥськом бере. «Теремокез» туж ярато. Лэсьтыса ик шудӥськом ми. Губкаослэсь корка лэсьтӥськом. Соослы озьы кельше ук. «Сизьым кечпиос» но кельше, удмурт сямен. «Колобокез» утыр лэсьтӥськом, утыр пыжиськом, укно дуре но сӥятыны понӥськом. Пиналъёс мыным юртто», — шуэ Лилия Семёнова. Солэн верамезъя, конкурсэ пыриськемзылэсь нокыӵе ик ӧз кариське. Вормон сярысь но нырысь ӧз малпаське. «Нош сэре кыӵе ке азартной шудон кадь луиз. Сэре вормеммы но потыны кутскиз кадь», — вера выжыкыл лыдӟись. Вераны кулэ, та семьяын, вашкала сямен, нуныоссэс али ке но кӧкыын веттало на. Видеовозьматонын со нимысьтыз отчы ошемын ӧвӧл. Пиналъёссы отын лэйкатыса туж умой кӧло, шуэ Лилия Семёнова, бадӟымез но, пе, куриське на ай. Кыкетӥ инты басьтӥзы Можга ёросысь Вылын Юри гуртысь Крюковъёслэн семьязы. Соос «Лудкеч но эбек» выжыкылэнызы 786 куара люказы. Выжыкыл лыдӟись Крюковъёслэн семьязы Нош куинетӥ интыын — Пичи Пурга ёросысь Эгра гуртысь Сергеевъёслэн семьязы. Соослэн «Кескич шырпи» выжыкылзы понна 786 мурт куаразэ сётӥз. Озьы ик конкурсэ мыло-кыдо пыриськизы Ижкарысь Мензариповъёслэн, Дмитриевъёслэн семьяоссы, Можга ёросысь Галина Алёшкина но Белоусовъёслэн семьязы. Озьы ик ужъёссэс ыстӥзы Сюмси ёросысь Надежда Стрелкова, Любовь Котлячкова но Раиса Волкова. Ваньзы ик соос синпель кузьымъёсын пусъемын. «Удмурт нылпилы — удмурт выжыкыл» конкурсын вормисьёсты пусъён 18 фото   Тегъёс: Лулчеберет Ижкар нылпиос Удмуртия семья удмуртъёс Удмуртнылкышнокенеш  